**Alex Nieminen** (s. 1969) on uusmedia-alan pioneereja Suomessa. Kansallisesti tunnetuksi Alex Niemisen teki MTV3-kanavalla 1990-luvun puolivälissä näytetty *Verkossa*-ohjelma, jossa käsiteltiin internetin käyttöä kotikäyttäjän näkökulmasta. Radiomafiassa Nieminen juonsi sekä tunnettua elektronisen tanssimusiikin ohjelmaa *Dancemob* että *Lista*-ohjelmaa. Mediauransa hän aloitti *Soundi*-lehden kirjoittajana 1980-luvulla ja toimi sittemmin tamperelaisen paikallisradio 957:n tiskijukkana, josta hän tuli tunnetuksi nimellä DJ Alex. Vuosina 2015–2018 Nieminen toimi yhtenä Bassoradion *Our House* -ohjelman vetäjistä.

Nieminen perusti vuonna 1994 yhden Suomen ensimmäisistä internet-konsultointiyrityksistä, Homeboy Ky:n, josta tuli myöhemmin The Works Finland Oy, jonka Icon Medialab osti vuonna 1997. Nieminen siirtyi Icon Medialabin palvelukseen kehitysjohtajaksi Lontooseen. Vuonna 2002 hän siirtyi Aktivist Networkin toimitusjohtajaksi ja hänet valittiin helmikuussa 2002 yhdessä Tamron entisen toimitusjohtajan Pauli Kulvikin kanssa Satama Interactiven hallituksen jäseniksi. Vuonna 2004 Nieminen perusti yhdessä Kim Weckströmin kanssa konsulttiyhtiö Direction Helsinki Oy:n. 

Huhtikuussa 2005 Niemisen sijoitusyhtiö Manta Ray Holdings Oy osti blogilista.fi-verkkopalvelun, jonka Sanoma Digital osti puolestaan loppuvuodesta 2007. Huhtikuussa 2007 yhtiö perusti yhteistyössä EMI Music Finlandin kanssa lastenviihteeseen erikoistuneen levymerkin, Ipanapa Recordsin. 

Loppuvuodesta 2005 Direction Helsinki Oy:n ja Hasan & Partners Oy:n liiketoiminnat yhdistettiin ja samassa yhteydessä Niemisestä tuli mainostoimisto Hasan & Partners Oy:n toimitusjohtaja. Tästä tehtävästä hän erosi helmikuussa 2007. Itse julkaisemassaan tiedotteessa hän kertoo eroamisen syynä olleen näkemyserot toimiston kehittämisestä. Samoin sanoo toimisto, mutta toisesta näkökulmasta. Sen jälkeen Nieminen perusti uuden mainostoimiston, Laundry Helsinki Oy:n. Keväällä 2009 Nieminen perusti yhdessä Taivas Groupin perustajan ja hallituksen puheenjohtajan Jussi Nurmion kanssa suunnittelutoimisto N2:n. Laundrystä tuli osa N2-konsernia, johon perustettiin uudet yhtiöt N2 Design ja N2 Internet.

Nieminen on myös sukellusaiheisen Sukellus.fi-verkkosivuston perustaja. Tietoasiantuntijat ry myönsi sivustolle Vuoden tietoteko 2004 -palkinnon tunnustuksena hyvästä tiedon tuottamisesta ja välittämisestä Aasian vuoden 2004 tsunamikatastrofin aikana.. Sivusto palkittiin 30. maaliskuuta 2005 tiedonjulkistamisen valtionpalkinnolla. Nieminen tekee ja miksaa myös musiikkia taiteilijanimellä Alex Tigre. Hän toimii myös Sukeltajaliiton puheenjohtajana.

Nieminen on mukana Liike Nyt -kansanliikkeessä, joka perustettiin huhtikuussa 2018.

Lähteet
-------

1. ↑   (tarkistettu 19.11.2006)
2. ↑  Kasvisruoka oli vitsi, kun mainosguru Alex Niemisestä tuli kasvissyöjä – nyt siitä povataan ruokatrendien uutta mustaa *Yle Uutiset*. Viitattu 12.5.2018.
3. ↑  Our House - Basso *Basso*.  Arkistoitu 27.11.2018. Viitattu 26.11.2018.
4. ↑  Icon Medialab Finland on osa kansainvälistä verkkoa Taloussanomat. Viitattu 9.12.2018.
5. ↑  Sanoma Digital osti Blogilista.fi:n Digitoday. Viitattu 26.11.2007.
6. ↑  Tuomas Peltomäki, "Saarnavuorossa mainosmaailma", Helsingin Sanomat 11.4.2007 s. C6
7. ↑  Alex Nieminen + Jussi Nurmio = N2  15.5.2009. Kampanja:  Novia Finland Oy. Viitattu 12.6.2009.
8. ↑   (tarkistettu 19.11.2006)
9. ↑   (tarkistettu 05.03.2007)
10. ↑   (tarkistettu 27.6.2007)
11. ↑
12. ↑  Henkilöt | Liike *Liike Nyt*.  Arkistoitu 21.4.2018. Viitattu 12.5.2018.

Aiheesta muualla
----------------

* Alex Nieminen Twitterissä
* Alex Nieminen Aktivistin vetäjäksi (tarkistettu 19. helmikuuta 2006)
* Alex Nieminen osti listan blogeista (tarkistettu 19. helmikuuta 2006)
* Alex Nieminen ja Kim Weckström perustivat uuden konsulttiyhtiön (tarkistettu 19. helmikuuta 2006)
* Alex Nieminen irtisanoutui Hasan&Partnersista (tarkistettu 13. helmikuuta 2007)
* Tietoasiantuntijat suitsuttavat sukellussivustoa (tarkistettu 5. maaliskuuta 2007)